钦定古今图书集成/明伦汇编/官常典/第691卷 > 彻里
## 钦定古今图书集成/明伦汇编/官常典/第691卷 > 彻里

按《元史》本传：“彻里，燕只吉台氏。曾祖太赤，为马步军
都元帅，从太祖定中原，以功封徐邳二州，因家于徐。
彻里幼孤，母蒲察氏教以读书。至元十八年，世祖召
见，应对详雅，悦之，俾常侍左右，民间事，时有所咨访。
从征东北边还，因言大军所过，民不胜烦扰，寒饿且
死，宜加赈给。帝从之，乃赐边民糓帛牛马有差，赖以”
存活者众。擢利用监。二十三年，奉使江南，省风俗，访
遗逸。时行省理财方急，卖所在学田，以价输官。彻里
曰：“学田所以供祭礼，育人才也，安可鬻？”遽止之。还朝
以闻，帝嘉纳焉。二十四年，分中书为尚书省，桑哥为
相，引用党与，钩考天下钱粮。凡昔权臣阿合马积年
负逋，举以中书失征，奏诛二参政。行省乘风督责尤
峻，主无所偿，则责及亲戚，或逮系邻党，械禁榜掠，民
不胜其苦，自裁及死狱者以百数，中外骚动，廷臣顾
忌，皆莫敢言。彻里乃于帝前具陈桑哥奸贪误国害
民状，辞语激烈。帝怒，谓其毁诋大臣失礼体，命左右
批其颊。彻里辩愈力，且曰：“臣与桑哥无仇，所以力数
其罪而不顾身者，正为国家计耳。苟畏圣怒而不复
言，则奸臣何由而除，民害何由而息？且使陛下有拒
谏之名，臣窃惧焉。”于是帝大悟，即命帅羽林三百人
往籍其家，得珍宝如内藏之半。桑哥既诛，诸枉系者
始得释。复奉旨往江南籍桑哥姻党，江浙省臣乌马
儿蔑列、忻都、王济，湖广省臣要束木等皆弃市，天下
大快之。彻里往来凡四道，徐皆过门不入。进拜御史
中丞，俄陞福建行省平章政事，赐黄金五十两，白金
五千两。汀漳剧盗欧狗，久不平，遂引兵征之，号令严
肃，所过秋毫无犯，有降者，则劳以酒食而慰遣之曰：
“吾意汝岂反者耶？良由官吏污暴所致。今既来归，即
为平民，吾安忍罪汝。其返汝耕桑，安汝田里，毋恐。”他
栅闻之，悉款附。未几，欧狗为其党，缚致于军，枭首以
徇，胁从者不戮一人，汀、漳平。三十一年，帝不豫，彻里
驰还京师，侍医药。帝崩，与诸王大臣共定策，迎立成
宗。大德元年，拜江南诸道行台御史大夫。一日，召都
事贾钧谓曰：“国家置御史台，所以肃清庶官，美风俗，
兴教化也。乃者，御史不存大体，按巡以苛为明，征赃
以多为功，至有迫子证父，弟证兄，奴讦主者，伤风败
教，莫兹为甚。君为我语诸御史，毋庸效尤为也。”帝闻
而善之，改江浙行省平章政事。江浙税粮甲天下，平
江、嘉兴、湖州三郡，当江浙什六七，而其地极下，水锺
为震泽，震泽之注，由吴松江入海。岁久江淤塞，豪民
利之，封土为田，水道淤塞，由是浸淫泛溢，败诸郡禾
稼。朝廷命行省疏导之，发卒数万人，彻里董其役，凡
四阅月毕工。九年，召入为中书平章政事。十月，以疾
薨，年四十七。薨之日，家赀不满二百缗，人服其廉。赠
推忠守正佐理功臣、太傅、开府仪同三司、上柱国，追
封徐国公，谥“忠肃。”至治二年，加赠宣忠同德弼亮功
臣、太师、开府仪同三司、上柱国，追封武宁王，谥“正宪。”
子朵儿只，江浙行省左丞。